తొలిదశలో మరకలు, మసకతనం కటకం అంచుల్లో మాత్రమే ఉండటం వల్ల కొన్నాళ్ల దాకా చూపులో పెద్ద తేడా రాకపోవచ్చు. క్రమంగా ఆ మచ్చలు పెరిగే కొద్దీ దృష్టి లోపం పెరుగుతూనే ఉంటుంది. అయితే కేవలం క్యాటరాక్ట్ వల్ల చూపు తగ్గడం తప్ప కన్ను ఎర్రబారడం గానీ, కంట్లో నొప్పిగానీ, నీరు కారడం కానీ ఉండదు.

మామూలుగా 45 నుంచి 65 ఏళ్ల లోపు వయసులో దాదాపు అందరూ ఈ సమస్యకు గురవుతారు. 95 శాతం మందికి వయస్సు మీద పడటం వల్లే వస్తుంది. మిగిలిన ఐదు శాతం మందికి- ఆహారంలో యాంటీ ఆక్సిడెంట్లు, విటమిన్లు, ప్రొటీన్లు కొరవడటం, ఎక్కువ సమయం కళ్లు సూర్యరశ్మికి గురికావడం, మధుమేహం, పొగతాగడం వంటి కారణాల వల్ల వస్తుంది. కొన్ని అరుదైన కేసుల్లో జన్యుపరమైన కారణాలు, స్టిరాయిడ్స్ వాడటం వల్ల కూడా శుక్లాల సమస్య వస్తుంది.

కారణమేదైనా ఒకసారి శుక్లాల సమస్య మొదలయ్యిందీ అంటే అది క్రమంగా పెరుగుతూనే ఉంటుంది. కొందరిలో పెరగడం ఆగిపోవచ్చేమో కానీ, తగ్గడం మాత్రం ఉండదు. కంటికి తగిలిన గాయం కారణంగా వచ్చిన శుక్లాలు మాత్రం ఆ గాయం మానిన తరువాత మెల్లమెల్లగా ఆ శుక్లాలు కూడా తగ్గే అవకాశం ఉంది. అలాగే మధుమేహం కారణంగా కొందరిలో తాత్కాలికంగా శుక్లాలు ఏర్పడితే అవి చక్కెర అదుపులోకి రాగానే కొందరిలో మళ్లీ కనుమరుగైపోవచ్చు. ఇవి తప్ప మిగతా కారణాలతో వచ్చే శుక్లాలేవీ శస్త్ర చికిత్స చేస్తే తప్ప పోవు.

పెరిగిన వయసు కారణంగా ఏర్పడిన శుక్లాల ప్రభావం దాదాపు సంవత్సరం దాకా ఏమీ కనిపించదు. శుక్లాలు కంటి చివరల్లో మాత్రమే ఉండడమే దీనికి కారణం. ఏడాది గడిచాక నొప్పేమీ ఉండదు కానీ, చూపు తగ్గడం మొదలవుతుంది. మామూలు వెలుగులో బాగానే ఉన్నా, ఎండలోకి, ఎక్కువ వెలుగులోకి వెళ్లినప్పుడు మాత్రం సరిగా కనిపించదు. కొందరికి పగటిపూట ఏ ఇబ్బందీ ఉండదు.

కానీ, రాత్రివేళ వాహనాల వెలుగులో ఏమీ కనిపించదు. మరి కొందరికి ఒక వస్తువు, లేదా వ్యక్తి రెండు మూడు రూపాల్లో కనిపించవచ్చు. ఇలా కనిపించడాన్ని మల్టిపుల్ పాలియోపియా అంటారు. మరి కొందరికి కన్ను నీరు కమ్మిన భావన కలుగుతుంది. చూపు మసకబారడమే ఇందుకు కారణం. క్యాటరాక్ట్ ఉన్నట్లు తేలిన అందరికీ శస్త్ర చికిత్స చేయవలసిన అవసరం లేదు. రోజువారి కార్యక్రమాలకు ఇబ్బందిగా ఉన్నప్పుడు కళ్ల జోడుతో సమస్యను చాలా వరకు అధిగమించవచ్చు. అయితే ఏ స్థాయి కళ్లజోడు వాడినా చూపు స్పష్టంగా కనిపించనప్పుడు మాత్రం శస్త్ర చికిత్స తప్పనిసరి అవుతుంది.

లక్షణాలు
మూలాలు
శస్త్ర చికిత్స
వైద్యచికిత్స